b"\n_START_ARTICLE_\nPont de Sant Juli\xc3\xa0 dels Garrics\n_START_SECTION_\nDescripci\xc3\xb3\n_START_PARAGRAPH_\nEl pont del Mol\xc3\xad de Sant Juli\xc3\xa0 dels Garrics \xc3\xa9s un pont senzill sobre el riu Bona, afluent de l'esquerra del riu la Vansa que \xc3\xa9s afluent de l'esquerra del Segre._NEWLINE_El pont consta d'un sol ull en arc carpanell de carreus de pedra tosca assentat sobre dues penyes altes que flanquegen el riu de Bona en un punt on aquest s'estreny prou com per construir el pont amb un m\xc3\xa0xim d'economia d'esfor\xc3\xa7 i materials._NEWLINE_El cos del pont est\xc3\xa0 constru\xc3\xaft amb pedra calc\xc3\xa0ria sense desbastar i amb una disposici\xc3\xb3 totalment irregular, unida amb morter de cal\xc3\xa7. La culminaci\xc3\xb3 del pont \xc3\xa9s totalment horitzontal i no en la modalitat d'esquena d'ase que sovinteja en altres ponts antics de la comarca. El tram de cam\xc3\xad al seu pas pel pont presenta dos real\xc3\xa7os de la mateixa obra que s'aixequen uns deu cent\xc3\xadmetres per sobre del nivell d'\xc3\xbas del cam\xc3\xad, com a mesura per evitar la desviaci\xc3\xb3 de les b\xc3\xa8sties que hi passaven del cam\xc3\xad recte. Les penyes sobre les quals es disposa l'obra presenten signes d'haver estat rebaixades o retallades per disposar-hi el pont. L'acc\xc3\xa9s del pont des de la riba esquerra del riu presenta un marge constru\xc3\xaft amb pedra seca per real\xc3\xa7ar i anivellar el cam\xc3\xad d'acc\xc3\xa9s des d'aquest sector._NEWLINE_La construcci\xc3\xb3 del pont podria estar relacionada amb el mol\xc3\xad fariner que es troba a quinze metres al sud-oest. La forma de l'arc fa pensar que podria haver estat constru\xc3\xaft en \xc3\xa8poca moderna com altres d'aquest tipus que hi ha a la comarca._NEWLINE_El mes de mar\xc3\xa7 de 2013 hi haver unes fortes pluges que van afavorir la degradaci\xc3\xb3 del pont: es va ensorrar la part superior del flanc sud i l'arc es va veure afectat."